“Ámōs yə aná mə nə okalǎ bisəb ǹtɛd ai məwóm mə́bɛ̄: mangə́lə́ kig fə ai ngul yə̄ nâ mə tə́bə̄ á étīé dzáma, ńdɔ̄ fə Ǹtondôbə a ngádzó ai ma nâ: “Wǎyǐ kig daŋ Yórdan !” 3Ǹtondôbə, Zambá woe, énye a yi wa tə́bə̄ ósú, a yi mǎn wé məyɔŋ ósū wóe, nə́ mínā mī wóge ai sí dzābá. Yosué énye ǎ yi mína tə́bə̄ ósū anə́ ḿból Ńtondôbə a ngádzó. 4Ǹtondôbə a yi manǎ mə́yɔŋ má ai sí anə́ ḿból á ngábɔ Sihôn bân Og, miǹkúkúmá mí Amorít ai ńnam wábá: a ngáman myá tsam. 5Ǹtondôbə a yi mínā mɔ́ və́, mǐ bə̄lán ai mɔ́ anə́ ḿból mə̄ ngábéndē mínā, təge vaa təge bəde. 6Tómân nyɔ́l mǐ bɔ miǹkánga, tə myǎmbādā dzóm, tə myǎkɔn bɔ́ wɔ̄ŋ, amú Ńtondôbə, Zambá woe énye ǎ wulu ai wa: ǎ yǐ kig wa vóan ngə́ ádzogě kig wa.” 7Ńdɔ̄ hḿ Mósɛs a ngálóe Yosué nyé ai nyé á zāŋ Ísraɛ̂l étēde nâ: “Tómó nyɔ́l ó bɔ ǹkánga, amú wǎ wāyi nyî ai áyɔŋ dí á ńnam Ǹtondôbə a ngákan sɔŋ nə́ a yi və́ bēsīá, ńdɔ̄ á wǎ wāyi bɔ̌ naa bə́ bī wá. 8Ǹtondôbə énye ǎ wulu wa ósū, énye ǎ yi tɔbɔ ai wa ǎ yǐ kig wa vóan ngə́ á dzogě kig wa. Tə wa mbáda; tə wakɔn wɔ̌ŋ.” 9Ńdɔ̄ Mósɛs a ngátil é mvéndé nyī, a və́ dzɔ́ bəfada, bɔ́n bə́ Lévǐ yā bə́ kadəgə bəgə éwɔ́lī ámvóé Ńtondôbə ai mvindí bǒd yā Ísraɛ̂l. 10Ńdɔ̄ Mósɛs a ngábénde bɔ́ nâ: “Á mvús mim̀bú zamgbál, ábōg bə́ ngátə́le ású Esuu byə́m, ábōg bibə̌m, 11éyɔŋ Ísraɛ̂l ásə ǎ kə yén ásū Ǹtondôbə Zambá woe, é vom yā á ngātɔ́b, wayi láŋ mvéndé tě, Ísraɛ̂l ásə a wógo. 12Kóán ǹnam, fam, biníngá, bɔ́ngɔ́, miǹtɔbɔ̌ yā mí tɔ̄á ábə wa, ḿból yə̄ nâ bə́ wóg, bə́ yə́gē fə mbádā Ńtondôbə Zambá wāān, ai nâ bə́ nyīe áfə bíbúg bísə̄ yā é Mvéndé nyī.